Αθανάσιος Πλατιάς

Ο Αθανασιος Γ. Πλατιάς είναι Έλληνας πανεπιστημιακός, διεθνολόγος, συγγραφέας και σύμβουλος στρατηγικής. Είναι ομότιμος Καθηγητής Στρατηγικής στο Τμήμα Διεθνών και Ευρωπαϊκών Σπουδών του Πανεπιστημίου Πειραιώς, Πρόεδρος του Συμβουλίου Διεθνών Σχέσεων και συντονιστής του φόρουμ Μάκιντερ για την Ευρώπη.

 Καριέρα 
Ο Αθανάσιος Πλατιάς γεννήθηκε το 1956 στον Πειραιά, όπου και μεγάλωσε. Σπούδασε στην Νομική Σχολή του Πανεπιστημίου Αθηνών, στο τμήμα Δημοσίου Δικαίου και Πολιτικών Επιστημών, από όπου έλαβε πτυχίο το 1979 με «Άριστα». Από το 1980 έως το 1986 πραγματοποίησε μεταπτυχιακές σπουδές στο Department of Government του Cornell University στις Ηνωμένες Πολιτείες, από όπου έλαβε μεταπτυχιακό τίτλο Masters of Arts (1982) και διδακτορικό (Ph.D, 1986). Το θέμα της διδακτορικής του διατριβής, υπό την επίβλεψη του καθηγητή Peter Katzenstein, αφορούσε την υψηλή στρατηγική μικρών κρατών (High Politics in Small Countries: An Inquiry into the Security Policies of Greece, Sweden and Israel).

Είναι παντρεμένος με την νομικό Αικατερίνη Σφακιανάκη και έχει δυο παιδιά.

 Ακαδημαϊκή καριέρα 
Ο Αθανάσιος Πλατιάς έχει διατελέσει Ford Fondation Fellow στο Center for Science and International Affairs, John F. Kennedy School of Government, Harvard University (1979-1980) και MacArthur Fellow στο Center For International Affairs του Harvard University και στο Program for Science, Technology and International Security στο Massachusetts Institute of Technology (1987-1989). Έχει επίσης διατελέσει Διευθυντής Ερευνών στο Ελληνικό Ινστιτούτο Διεθνούς Ασφαλείας (1989-1991) και στο Ινστιτούτο Διεθνών Σχέσεων του Πάντειου Πανεπιστημίου (1989-2007).

Δίδαξε Διεθνείς Σχέσεις και Στρατηγική στο Πάντειο Πανεπιστήμιο από το 1989-2007, αρχικά ως επίκουρος καθηγητής, και αργότερα ως αναπληρωτής καθηγητής και καθηγητής. Από το 2007-2023 διετέλεσε καθηγητής Στρατηγικής στο Πανεπιστήμιο Πειραιώς, ενώ από τον Νοέμβριο του 2023 είναι πλέον ομότιμος καθηγητής του ίδιου Πανεπιστημίου. Κατά την διάρκεια της θητείας του στο Πανεπιστήμιο Πειραιώς ο Αθανάσιος Πλατιάς διετέλεσε Διευθυντής του μεταπτυχιακού προγράμματος στις Διεθνείς και Ευρωπαϊκές Σπουδές (2008-2020), Πρόεδρος του Τμήματος Διεθνών και Ευρωπαϊκών Σπουδών (2008-2012 και 2018-2022), μέλος του Συμβουλίου του Πανεπιστημίου Πειραιώς (2012-2017), και Κοσμήτορας της Σχολής Οικονομικών, Επιχειρηματικών και Διεθνών Σπουδών.

Κατά την διάρκεια της ακαδημαϊκής του σταδιοδρομίας έχει αναλάβει θέσεις συμβούλου στρατηγικής στον ιδιωτικό και δημόσιο τομέα. Είναι συνιδρυτής από το 2018 (με τον Κωνσταντίνο Αρβανιτόπουλο) του Συμβούλιο Διεθνών Σχέσεων, μιας δεξαμενής εγκεφάλων για ζητήματα διεθνούς πολιτικής, στο οποίο προεδρεύει από το 2023. Είναι μέλος από το 2015 της συμβουλευτικής επιτροπής του Delphi Economic Forum και από το 2023 επιστημονικός σύμβουλος στο περιοδικό Policy Journal. Είναι επίσης τακτικός αρθρογράφος των εφημερίδων Τα Νέα και Το Βήμα. Στην αρχή της πανεπιστημιακής του σταδιοδρομίας υπήρξε τακτικός διαλέκτης στην Σχολή Εθνικής Άμυνας, στην Ναυτική Σχολή Πολέμου και στην Ανώτατη Σχολή Πολέμου.

 Συγγραφικό έργο 
Ο Αθανάσιος Πλατιάς έχει συγγράψει εννιά βιβλία, έχει συνεπιμεληθεί επτά βιβλίων, ενώ έχει συγγράψει δεκάδες άρθρα σε γνωστά επιστημονικά περιοδικά. Επίσης, έχει συγγράψει πολλά κεφάλαια σε συλλογικούς τόμους στην Ελλάδα και το εξωτερικό και θεωρείται ένας από τους σημαντικότερους σύγχρονους μελετητές του της θεωρίας διεθνών σχέσεων (με έμφαση στον κλασικό ρεαλισμό του Θουκυδίδη) και της υψηλής στρατηγικής. Θεωρείται επίσης από τους κυριότερους εκπροσώπους του πολιτικού ρεαλισμού (Realpolitik) σε θέματα ελληνικής εξωτερικής και αμυντικής πολιτικής. Τα σημαντικότερα από τα βιβλία του είναι τα εξής:

 Ελληνική Αποτρεπτική Στρατηγική (με Παναγιώτη Ήφαιστο), Αθήνα: Παπαζήσης, 1992
 Το Νέο Διεθνές Σύστημα: Ρεαλιστική Προσέγγιση Διεθνών Σχέσεων, Αθήνα: Παπαζήσης, 1995
 Διεθνείς Σχέσεις και Στρατηγική στο Θουκυδίδη, Αθήνα: Εστία, 1999
 Thucydides on Strategy: Grand Strategies in the Peloponnesean War and Their Relevance Today, (with Constantinos Koliopoulos), Νέα Υόρκη: Columbia University Press, 2010, Oxford University Press, 2017 και Πεκίνο: Commercial Press, 2024 (κινεζικά).
 Η Τέχνη της Στρατηγικής: Πενήντα Κανόνες για τον Πόλεμο, τις Επιχειρήσεις και την Καθημερινή Ζωή, (με τον Κωνσταντίνο Κολιόπουλο) Αθήνα: Δίαυλος, 2021
 Αποδομώντας την Παγίδα του Θουκυδίδη: Υψηλή Στρατηγική και Γεωπολιτικός Ανταγωνισμός ΗΠΑ-Κίνας, (με τον Βασίλειο Τρίγκα) Αθήνα: Δίαυλος, 2023

 Παραπομπές 

 Εξωτερικοί σύνδεσμοι 









Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες διεθνολόγοι